b'\n_START_ARTICLE_\nUmberto Felluga\n_START_PARAGRAPH_\nUmberto Felluga (Izola, 7. rujna 1893. - Dachau, 6. travnja 1945.), talijanski antifa\xc5\xa1ist i iredentist.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Izoli. Za vrijeme Austro-Ugarske proganjala ga je policija zbog iredentisti\xc4\x8dkog anga\xc5\xbemana, a na po\xc4\x8detku Prvog svjetskog rata uhitila u Trstu. Osu\xc4\x91en je na deset godina zatvora, bio je u kaznionicama u Ljubljani, Mariboru i Grazu te u logoru Wagna iz kojeg je pobjegao 1918. godine. Ni u fa\xc5\xa1isti\xc4\x8dkoj Italiji nije mu bilo bolje, zbog republikanskih stavova najprije je otpu\xc5\xa1ten iz op\xc4\x87inske slu\xc5\xbebe, a 1928. izveden pred Specijalni sud za za\xc5\xa1titu dr\xc5\xbeave. Oslobo\xc4\x91en je zbog nedostatka dokaza, ali 1932. ponovo je uhap\xc5\xa1en zajedno s 30-ak Tr\xc5\xa1\xc4\x87ana, pripadnika antifa\xc5\xa1isti\xc4\x8dkog pokreta "Giustizia e Libert\xc3\xa0". Nakon kapitulacije Italije u rujnu 1943. bio je me\xc4\x91u glavnim eksponentima Akcijske stranke (Partito d\'Azione), koju je predstavljao u tr\xc5\xa1\xc4\x87anskom Odboru (komitetu) nacionalnog oslobo\xc4\x91enja (Comitato di Liberazione Nazionale, CLN). Nacisti su ga uhitili po\xc4\x8detkom rujna 1944., a u listopadu je preba\xc4\x8den u koncentracijski logor u Dachau, kamo je stigao 22. listopada 1944. godine. Umro je od tifusa kratko prije savezni\xc4\x8dkog oslobo\xc4\x91enja logora (neki izvori kao nadnevak smrti navode 20. travnja). Za patriotizam iskazan za austro-ugarske vladavine i za nacisti\xc4\x8dkog re\xc5\xbeima u Trstu posmrtno je odlikovan talijanskom Srebrnom medaljom za ratne zasluge. U Trstu jedna ulica nosi njegovo ime.'